Universis presentes litteras inspecturis, magister Philippus, officialis Senon., in Domino salutem. Proposuerunt in jure fratres Escarleiarum contra presbiterum de Septem-Pilis, Renaudum, militem, et homines ejus de Septem-Pilis quod ipsi in pasturis ipsorum monachorum, prope domum Veterum-Eschaleiarum, infra fossatorum clausuram constitutis, que per triginta annos et amplius pacifice tenuerant, ut dicebant, animalia sua violenter immittebant et contra inhibitionem ipsorum, unde dampna et deperdita incurrerant, que sibi restitui et etiam forefactum emendari postulabant. Ad quod dicti presbyter, miles et homines responderunt quod hoc faciebant, quia in pasturis illis jus habebant pascendi, excepto eo tempore quo terre erant imbladate et prata fenis vestita, unde usuagium suum in pasturis illis habere volebant. Tandem, vero, testibus utriusque partis receptis, attestationibus publicatis, rationibus et allegationibus hinc inde auditis et plenius intellectis, litteris etiam venerabilis patris, bone memorie, Hugonis, quondam archiepiscopi Senon., quas monachi nobis ostendebant, diligenter inspectis, prefatos monachos ab impetitione dictorum presbyteri, militis et hominum de Septem-Pilis absolvimus, deffinitive sententiantes ipsos non habere jus pascendi in illis pasturis infra dictorum fossatorum clausuram constitutis. In cujus rei memoriam, presentes litteras annotari et sigillo curie fecimus communiri. Datum, anno Gracie Mº CCº sexdecimo, mense junio.